यूपी: गर्भवति पत्नी और बेटी की हत्याकर थाने पहुंचा आरोपी, बोला- गिरफ्तार कर लो
बागपत में एक शख्स ने अपनी गर्भवती पत्नी और बेटी की गला दबाकर हत्या कर दी है। इतना ही नहीं आरोपी हत्या करने के बाद पुलिस स्टेशन पहुंचकर पुलिसकर्मियों से बोला 'साहब मुझे गिरफ्तार कर लो, मैंने अपनी पत्नी और बेटी की हत्या कर दी है।'
नई दिल्ली/लखनऊ। उत्तर प्रदेश के बागपत में हैरान करने वाला मामले सामने आया है। यहां एक शख्स ने अपनी गर्भवती पत्नी और बेटी की गला दबाकर हत्या कर दी है। इतना ही नहीं आरोपी हत्या करने के बाद पुलिस स्टेशन पहुंचकर पुलिसकर्मियों से बोला 'साहब मुझे गिरफ्तार कर लो, मैंने अपनी पत्नी और बेटी की हत्या कर दी है।'आरोपी की बात सुनकर पुलिस स्टेशन में हड़कंप मच गया और पुलिसकर्मी आरोपी को लेकर सीधे घटनास्थल की ओर निकल पड़े। पुलिस को आरोपी के बताए मुताबिक, दोनों के शव कमरे के बिस्तर में पड़े मिले। पुलिस ने दोनों शवों को पोस्टमार्टम के लिए भेजा और मामले की जांच शुरू कर दी है। बताया जा रहा है कि आरोपी ने घरेलू विवाद के चलते इस हत्याकांड को अंजाम दिया लेकिन अभी आरोपी ने ऐसा क्यों किया है कुछ भी पुलिस को नहीं बताया है। पुलिस ने मामले को लेकर बताया कि आरोपी गुलफाम हेयर कटिंग की दुकान चलाता है और उसने तीन शादियां की हैं। साथ ही आरोपी कैंसर से भी पीड़ित है। आरोपी की पहली पत्नी के बच्चा नहीं हुआ। कैंसर की बीमारी होने का पता चलते ही वह अपने पति को छोड़कर चली गई थी। फिर आरोपी गुलफाम ने दूसरा निकाह किया, उससे उसे एक बेटी हुई। कुछ समय बाद महिला अपनी बेटी को पति के पास छोड़कर चली गई थी। करीब डेढ़ साल पहले आरोपी ने तीसरा निकाह किया। उसकी तीसरी पत्नी गर्भवती थी और रात के समय दोनों में किसी बात को लेकर विवाद हुआ। इसके बाद गुस्से में आकर गुलफाम ने अपनी पत्नी और 4 वर्षीय बेटी की गला दबाकर हत्या कर सीधे कोतवाली पहुंच गया। इस दोहरे हत्याकांड से पूरे इलाके में सनसनी फैल गई है। स्थानीय लोगों ने बताया कि आरोपी गुलफाम अपनी पत्नी और बच्ची के साथ खुश रहता था लेकिन समझ में नहीं आ रहा कि पति-पत्नी में अचानक ऐसा क्या हुआ जिसकी वजह से उसने पत्नी और बच्ची की हत्या कर दी। घटनास्थल पर पहुंचे सीओ मंगल सिंह रावत ने बताया कि पुलिस ने घटनास्थल पर पहुंचते ही दोनों शवों को कब्जे में ले लिया और आरोपी को गिरफ्तार कर घटना की जांच शुरू कर दी है।